google/wiki40b huggingface dataset:
Tenuiphantes mengei

Utseende

Tenuiphantes mengei er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Imphal East (distrikt)

Demografi

Ved folketellingen i 2011 var det 452 661 innbyggere i distriktet, mot 394 876 i 2001. Den urbane befolkningen utgjør 40,28 % av befolkningen.
Barn i alderen 0 til 6 år utgjorde 13,42 % i 2011 mot 14,09 % i 2001. Antallet jenter i den alderen per tusen gutter er 932 i 2011 mot 963 i 2001.
Torben Jensen

Biografi

Han ble utdannet fra Odense Teaters Elevskole i 1970. Noen år seinere reiste han til København, hvor han fikk en rekke roller på blant annet Folketeatret, Aveny Teatret, Det Ny Teater og Bristol Teatret. I begynnelsen av 1990-tallet ble han i noen år engasjert på Det kongelige Teater, men måtte på grunn av sykdom og en begynnende sceneskrekk trekke seg tilbake fra de skrå bredder. På TV spilte han rollen som Herman, Citybilens usympatiske direktør i serien Taxa.
Lockheed JetStar

Bakgrunn og utvikling

I 1957 ba det amerikanske flyvåpenet om forslag til et nytt raskt fly for persontransport under prosjektbetegnelsen UCX (Utility Cargo Experimental). Lockheed hadde tidligere arbeidet med et passasjerflyprosjekt under fabrikkbetegnelsen L-193 som ikke hadde lyktes med å finne interesse hos potensielle kjøpere, og da teamet ledet av Clarence L. Johnson begynte å arbeide på UCX-prosjektet, som hos Lockheed da hadde fått fabrikkbetegnelsen CL-329, tok de utgangspunkt i en nedskalert versjon av L-193.
Forskjellige motorløsninger ble vurdert. Det amerikanske flyvåpenet hadde spesifisert fire motorer, men ingen amerikanske motorer med tilstrekkelig ytelse var ferdig utviklet ennå, og Johnson valgte heller å utstyre flyet med den britiske Bristol Siddeley Orpheus, som var planlagt å skulle produseres på lisens i USA av Curtiss-Wright Corporation under betegnelsen TJ37. Den britiske motoren var dobbelt så kraftig som noen av de daværende amerikanske alternativene, så Johnson så to motorer som tilstrekkelig. Og det var med to Orpheus-motorer prototypen fløy første gang 4. september 1957.
Etter mye frem og tilbake sto imidlertid Lockheed fremdeles uten noen kontrakt med det amerikanske flyvåpenet, men bestemte seg for å sette i gang serieproduksjon og fikk etterhvert flere kontrakter med sivile aktører. For produksjonsvarianten valgte man å returnere til fire motorer fordi kontraktene om lisensproduksjon av de britiske motorene ikke hadde blitt noe av og fordi man fremdeles håpet på kontrakter med flyvåpenet. Denne firemotorsvarianten fikk fabrikkbetegnelsen CL-1329, og valget falt på turbojetmotoren Pratt & Whitney JT12A.
Europamesterskapet i sandvolleyball

Europamesterskapet i sandvolleyball ble arrangert første gang i 1993 i Almería, og arrangeres hvert år.
Christian Hartvigsen Ruge

Christian Hartvigsen Ruge (født i Christiania den 19. august 1676, død på Nesodden den 10. oktober 1751) var prest på Nesodden. Han oppnådde nesten å bli legendarisk for sine kunnskapsrike og poetiske søndagsprekener.

Bakgrunn

Christian Ruges far, Hartvig Ruge (død 1697) skal ha emigrert fra Rostock, og slo seg ned som kjøpmann i Christiania. Moren het Elisabeth Jørgensdatter Hjort.
Christian Ruge ble gift 20. april 1706 med Wilmiche Krefting (1684–1729), datter av jernverkseier Herman Krefting på Kjørbo i Bærum. Christian og Wilmiche var foreldrene til den kjente teologen og forfatteren Hermann Ruge (1706–1764).
Christian Ruge er tipptippoldefar til Otto (1882–1961) og Herman Ruge (1883–1976).

Livsgjerning

Christian Ruge var først kapellan hos Christopher Olufsen Pharo på Nesodden i Akershus et par-tre år, før han i 1709 fikk han overta som sokneprest. Han ble værende i stillingen i 40 år, helt til han ble entlediget i 1749.
For sine prekner ble han snart viden kjent, og borgerskapet i Christiania begynte å reise ut til Nesodden for å høre ham. Foruten å være utdannet teolog var han også en dyktig filolog. Familiene Collett og Leuch opprettet en årlig offerdag for Ruge i Nesodden kirke, som utgjorde like store inntekter som de ellers fikk inn på et helt år.
Ruge var den første som førte ordentlige ministralbøker og kallsbok for Nesodden, og i tillegg innførte han den regel at det ble holdt preken både i hovedkirken Nesodden og i annekskirken Oppegård kirke hver søndag mellom pinse og Mikkelsmess. I 1722 klarte han å få kjøpt både Nesodden og Oppegård kirke av kronen for 64 riksdaler (Granerud 2007:21).
Democratic Unionist Party

Democratic Unionist Party (DUP) er et unionistisk parti i Nord-Irland. 
Partiet ble stiftet i 1971 av Ian Paisley og Desmond Boal. Partiet har vært representert i det britiske underhuset og lokalråd i Nord-Irland siden opprettelsen. Paisley ble valgt inn i Europaparlamentet i 1979. Han beholdt plassen inntil han ble erstattet som partiets representant i 2004 av Jim McAllister.  
I forhold til den største konkurrenten, Ulster Unionist Party (UUP) representerer DUP en mindre forsonlig form for unionisme. Under forhandlingene som førte frem til Belfastavtalen i 1998 deltok DUP fra starten. Da Sinn Féin som en konsekvens av IRAs våpenhvile fikk ta del i forhandlingene trakk DUP seg, og ved folkeavstemningen om avtalen gikk partiet mot godkjennelse. 
Etter valget til Den nordirske forsamling fikk DUP to seter i det utøvende rådet, men nektet å delta i kabinettmøter fordi Sinn Féin også var representert der. I valget i 2003 ble DUP Nord-Irlands største parti med tretti seter i forsamlingen. Året etter ble det fjerde største parti i Det britiske underhuset, og det største nordirske parti som er representert der, ved at Jeffrey Donaldson gikk over fra UUP. 
Per 2006 ble partiet ledet av Peter Robinson, og var det største partiet i provinsen. Det er også det fjerde største partiet i Det britiske underhuset.

2017

Etter parlamentsvalget i Storbritannia 2017 fikk DUP 10 seter i det britiske underhuset. Etter det ble klart at Det konservative parti tapte flertallet for sin regjering, inngikk DUP under ledelse av Arlene Foster en avtale om å støtte den konservative mindretallsregjeringen fra sak til sak i saker av gjensidig interesse. Foster fikk slik en kingmaker-rolle.  
Representanter for EU har i forkant av brexit-forhandlingene uttrykt bekymring over at regjeringen og dens støtteparti har litt ulik oppfatning om brexit. 
DUP har protestantisme og sosialkonservatisme som verdigrunnlag: de er motstandere av abort, likekjønnet ekteskap, og har tidligere motsatt seg legalisering av homoseksuelle handlinger i Nord-Irland.
Fortroppen

Fortroppen var en av de illegale avisene som ble utgitt under den tyske okkupasjonen av Norge under andre verdenskrig. Den ble utgitt av Norges Kommunistiske Partis ledelse i Bergen, og August Rathke var redaktør.
Fortroppen kom med første nummer i januar 1944, og var en stensilert avis. Den var spesielt retta mot ungdom, ment for å stimulere til økt sabotasje og bygge opp motstand mot en eventuell tysk mobilisering av norsk ungdom.
På våren 1944 jaktet Gestapo på den illegale pressa i byen, med hyppige razziaer. Avisen besluttet å flytte selve produksjonen ut av byen, og fant en gård på en kant der man ennå ikke hadde sett en tysker. Her installerte avisen seg på loftet; med radio, skrivemaskin og duplikator. Den ferdige trykksaken ble brakt tilbake til Bergen. Men også hit fant tyskerne fram. Tidlig en morgen hamret de på døra. Mens man oppholdt dem nedenunder ble antenner og utstyr gjemt unna på loftet. Duplikatoren ble hengt i et tau ut vinduet. I grålysningen, etter at tyskerne var dratt, flyttet Fortroppen ut i skogen og fant et tilholdssted under en stor helle.
En av avisgruppas medlemmer, lektor Erling Jørstad ble arrestert nokså snart etter at avisutgivelsen kom i gang. Han døde senere i Tyskland. En annen av folkene bak avisen var Villy Vallentinsen. Han deltok i en sabotasjegruppe, ble tatt og henrettet av tyskerne.
Fortroppen holdt det gående til sent på høsten 1944, da Gestapo til slutt rullet opp avisen og avdekket trykkeristedet.
Etter opprullingen ga en av de gjenværende medlemmene i gruppa ut avisen Radio nytt, som hadde undertittelen «Fortroppens nyhetsorgan». Denne avisen fikk senere navnet Radioavisen.
Telefoni på Færøyene

Telefoni på Færøyene kom med en telefonlinje mellom Vestmanna og Tórshavn i 1905.
Bonden Ólavur á Heygum i Vestmanna skrev til Lagtinget i 1901 om hvilken betydning telefonen ville få for det færøyske samfunnet. Han mente at en linje mellom Vestmanna og Tórshavn kunne være til stor nytte, fordi dette var viktige fiskerihavner.
Brevet ser ikke ut til å ha gjort nevneverdig inntrykk på Lagtinget, så bonden søkte Lagtinget om tillatelse til å legge en telefonlinje selv. Saken ble behandlet av en nemnd på fem personer, og tre av dem ville avvente den danske statens telefonutbygging. Ólavur á Heygum fikk likevel tillatelse, slik at linjen hans senere kunne bli kjøpt opp av staten, og i 1905 la han endelig linjen mellom Vestmanna og Tórshavn. Kostnaden var 28 281 kroner og 14 øre. De første husene som fikk innlagt telefon var dermed i Geil i Tórshavn, hos Hans Bærentsen på Sund, Óli Kristian Debess på Oyrareingir, Ole Jacobsen i Kvívík og Ólavur á Heygum selv.
I 1906 søkte Ólavur á Heygum om tillatelse til å bygge ut telefonnett over hele Færøyene, men samme år besluttet Lagtinget selv å begynne en landomfattende utbygging. Det ble også lagt en kabel i Sandagerði i Tórshavn, hvor det fra samme år var telegrafforbindelse til omverdenen, etter at Det Store Nordiske Telegraf-Selskab fikk konsesjon og åpnet sin sjøkabel til Shetland og Island. En slik kabel ble første gang påtenkt i 1853. I 1906 begynte også Telefonverk Føroya Løgtings (nå Føroya Tele) å sette over telefonsamtaler på Færøyene. Bokholder Anton Degn var telefonverkets første direktør fra 1906 til 1912.
I 1930 var alle bygder tilknyttet telefonnettet, men Suðuroy var ikke tilknyttet resten av øygruppen, så mellom Tórshavn og Tvøroyri var det bare radiotelegrafforbindelse. I 1954 la man den første telefonlinjen til utlandet, en undersjøisk kabel til Danmark.
I 1953 ble telefonnettet i Tórshavn-distriktet automatisert. Etter at telefonnettet ved Sundini ble automatisert i 1976, ble resten av landet omfattet av samme ordning i 1978, og de gjenværende sentralbordene og telefonstasjonene ble overflødige. Siden 1989 har det også blitt utbygd et mobilnett over hele øygruppen. I 2015 var det anslagsvis 17 000 fasttelefoner (34 per 100 innbyggere) og 63 000 mobiltelefoner på Færøyene (126 per 100 innbyggere).
RNA

RNA, en forkortelse for engelsk ribonucleic acid, det vil si ribonukleinsyre på norsk, er molekyler satt sammen av de fire ribonukleinsyrene adenin (A), cytosin (C), guanin (G) og uracil (U). RNA er en kopi av DNA som brukes til å lage proteiner av aminosyrer etter DNA-ets oppskrift.
Doug Casey

Douglas "Doug" Casey er en amerikansk økonom og talsmann for det frie markedet. Han er en bestselgende forfatter og styreformann i Casey Research, som tilbyr informasjon for uavhengige investeringer.  Siden  1979 har han skrevet det internasjonale nyhetsbrevet The International Speculator.  Han bidrar også hyppig til diverse nyhetsmedier og aviser.
Casey tok eksamen ved Georgetown i 1968 gikk i samme klasse som Bill Clinton. Caseys første bok, The International Man (1978), var en av de første bøkene som anla et internasjonalt blikk på hvordan allokere sine investeringer. Hans neste bok Crisis Investing (1979) ble den mestselgende finansboken noensinne, og var #1 på New York Times Best Seller list i 12 uker. 
Casey støttet Ron Paul sitt kandidatur som president i 2008. I 2009 ga han en tale med tittelen My Misadventures in the Third World i hvilken han foreslo på privatisere et lite land og få det børsnotert på New York Stock Exchange. I senere år har han jobbet mye med hvordan internett gir store konkurransefordeler.
Casey har i de senere årene bodd diverse steder i verden.  selv om hans kontorer er i New England, Vermont.
Zhenghe (Nanping)

Zhenghe (kinesisk: 政和县; pinyin: Zhènghé Xiàn) er et fylke i provinsen Fujian i Folkerepublikken Kina. Det ligger i byprefekturet Nanping.
Befolkningen var 216 023 i 1999.
Representasjonsutgifter

Representasjonsutgifter er kostnader ved tiltak som retter seg utad til personer, bedrifter ol., som ikke er knyttet til bedriften som eier, ansatt, styremedlem, aksjonær m.v. Representasjonskostnader pådras gjerne i forbindelse med forhandlinger eller demonstrasjon av varer eller tjenester.
Kostnader tilknyttet representasjon er etter hovedregelen ikke fradragsberettiget for den næringsdrivende. Det er likevel unntak ved enkel bevertning, i hovedregelen under 421 kr (fra 2013) per person og ikke brennevin. Dersom kostnadene per person overstiger dette beløpet, vil ingen del av kostnadene være fradragsberettiget.
Møte- og kurskostnader er i utgangspunktet er fradragsberettiget, men om kunder og forretningsforbindelser deltar på kurs og møter vil det kunne anses som ikke fradragsberettiget representasjon dersom kostnadene overveiende er tilknyttet selskapeligheter.
Ikke fradragsberettiget representasjon føres på egne konti i regnskapet, slik at bedriften ikke oppnår inntektsfradrag for kostnaden.
Representasjon skal være dokumentert på en slik måte i regnskapet at et evt. bokettersyn kan konkludere med at representasjonskostnaden er innenfor lovverkets rammer.
Ț

Ț ț (T-komma) er en bokstav i det rumenske alfabetet. Den blir brukt til å representere lyden /ts/ i det rumenske språket.
Denne bokstaven var dog ikke en del av de tidligere Unicode-versjonene. Dette er grunnen til at Ţ (T-cedille) er ofte brukt i digitale tekster på rumensk. T-komma ble introdusert i Unicode 3.0 i 1999 etter en oppfordring fra det rumenske standardiseringsbyrået, men fremdeles bruker de fleste datamaskiner fonter som ikke har bokstaven. Windows-versjoner eldre enn Windows XP har ikke kompatible fonter. Dette er grunnen til at nesten alle rumenske tekster fremdeles bruker T med cedille (eller bare T), til tross for anbefalingene om å gå over til T-komma.
Regola

Regola er en sentral bydel (rione) i Roma. Bydelen ligger på Tiberens venstre bredd mellom Parione og Tiberøya. Navnet kommer fra arenula, som er det latinske navnet på den fine sanda (italiensk: rena) som Tiberen la igjen langs bredden etter oversvømmelser.
I oldtida var området en del av Campus Martius. Her lå bl.a. trigarium, stadionanlegget der en trente med triga, dvs. vogner med trespann.
Det lavtliggende området ble hyppig oversvømt av Tiberen, og ble ansett som helseskadelig; det ble derfor drenert mot slutten av av middelalderen.
I 1875 ble det anlagt forbygninger mot elva, og området skifta totalt karakter etter som alt det den nære forbindelsen med elva hadde ført med seg gjennom århundrene, ble fjerna.
Flubber

Flubber er en amerikansk filmkomedie fra 1997 produsert av Disney med Robin Williams og Marcia Gay Harden i hovedrollene. Disney har laget filmen en gang tidligere, i 1961, men da under navnet The Absent-Minded Professor.
Filmens offisielle premiere fant sted i USA 26. november 1997, og ble lansert på kino i Norge 13. mars 1998.
Real IRA

Real IRA (RIRA, Real Irish Republican Army, irsk Óglaigh na hÉireann, Det virkelige IRA) er en republikansk paramilitær gruppe i Nord-Irland. Den ble grunnlagt av utbrytere fra Det provisoriske IRA (PIRA) etter at sistnevnte kunngjorde en våpenhvile i 1997.
Real IRA tiltrakk seg først misfornøyde PIRA-medlemmer fra det sørlige Armagh, som er et kjerneområde for radikale republikanere. Deres anliggende var i første omgang PIRAs våpenhvile, og i 1998 ble deres problemer med PIRA forsterket da langfredagavtalen ble inngått. Den første lederen var Michael McKevitt, som tidligere hadde vært kvartermester i PIRA. Han har senere blitt fengslet etter anklager om å beordre terrorangrep. 
Kort tid etter grunnleggelsen utførte Real IRA terrorangrep av samme type som PIRA hadde utført før våpenhvilen. Forskjellen var at RIRA ikke hadde noen nevneverdig støtte i befolkningen, og derfor ikke hadde gode skjulesteder og lå åpen for infiltratører. Dermed kunne sikkerhetsstyrkene i Nord-Irland og Gardaí, politiet i Irland, arrestere flere ledende medlemmer allerede i første halvdel av 1998.
På tross av arrestasjonen klarte Real IRA å utføre et stort bombeangrep i Omagh den 14. august 1998. 28 ble drept av bomben, som førte til massiv fordømmelse over hele Irland. Flere av medlemmene falt fra, og sikkerhetsstyrkene fikk tips som førte til flere arrestasjoner. Allikevel ble bare en person dømt for bombeangrepet, og i januar 2005 besluttet en britisk appelldomstol at dommen var usikker og derfor må vurderes på nytt. 
Vinteren 1998 kunngjorde Real IRA en våpenhvile. Dette vakte en viss oppsikt, ettersom det var nettopp på grunn av spørsmålet om våpenhvile gruppen hadde oppstått, og situasjonen hadde ikke endret seg nevneverdig i tiden som hadde gått. I 2000 brøt de våpenhvilen med flere spektakulære angrep, inkludert en bombe i en drosje ved BBC Television Centres lokaler i London og et angrep med rakettdrevet granat mot Secret Intelligence Service' hovedkvarter. 
Siden 2000 har Real IRA blitt ytterligere svekket. De har vært utsatt for flere infiltratører, og har vært ute av stand til å utføre større terrorhandlinger. Høsten 2003 oppfordret de fengslede lederne til å kunngjøre en ny våpenhvile. De sa samtidig at de mistenkte at økonomiske midler hadde blitt misbrukt av andre i gruppen i deres fravær. Oppfordringen ble ikke fulgt. Senere angrep har inkludert 15 brannbomber mot eiendommer i Belfast i desember 2004, noe en del har sett som et tegn på økende støtte. Det er uklart hvilke konsekvenser det får at PIRA i juli 2005 kunngjorde at de permanent avbrøt den væpnede kampen.
7. mars 2009 angrep Real IRA Massereene Barracks og drepte to britiske soldater, såret ytterligere to soldater og to sivile pizzabud. Dette var gruppens viktigste aksjon på mer enn ti år.
32 County Sovereignty Movement anses for å være Real IRAs politiske gren.
Frode Rinnan

Bakgrunn

Rinnan vokste opp i et typisk arbeiderklassemiljø i Trondheim, og tok realartium i 1925. Han avla arkitekteksamen ved det daværende NTH i 1930. Som arbeidsløs nyutdannet arkitekt var Rinnan engasjert i Trøndelag Kringkaster. Her oppdaget han Otto Nielsen i en russerevy og engasjerte søskenparet Gerd og Otto til radioen.
Han deltok aktivt i både faglig og politisk virksomhet, blant annet som medlem av Oslo bystyre for Arbeiderpartiet. Før krigen var han aktiv i Socialistiske arkitekters forening. Under andre verdenskrig var han først internert på Grini, deretter i Sachsenhausen. På Grini var han byggeleder og arkitekt for fangenes brakker, og han ble kjent med Einar Gerhardsen og andre senere samarbeidspartnere. Han var ikke i slekt med Henry Rinnan.

Virke

Rinnan flyttet til Oslo og satte etter hvert sitt preg på byen. Han drev egen arkitektpraksis fra 1936 til 1982, og han var arkitekt for Oslo Idrettsvesen fra 1936 til 1965. Han fikk hovedansvaret for alle større utbygginger til de olympiske vinterleker i Oslo i 1952, deriblant Holmenkollbakken (revet i 2008), gamle Bislett stadion (revet i 2004) og Jordal Amfi. Han tegnet også Frognerbadet og Njårdhallen. Han ble i årene etter andre verdenskrig en talsmann for den såkalte sosiale boligbyggingen, og satte disse idéer ut i livet gjennom det første drabantbyprosjektet på Lambertseter, som var tidlig ute i Norden med disse prinsippene til grunn. Han har også bidratt til senere drabantbyutbygginger, blant annet på Teisen mellom 1950 og 1955, og Tveita mellom 1963 og 1969, hvor han blant annet stod for Trosterud skole sammen med Olav Tveten.
Campitelli

Campitelli er en bydel (rione) i Roma. Campitelli omfatter Forum Romanum, Palatinhøyden og kvartalene vestover mot Teatro di Marcello. Navnet kommer fra det latinske «Capitolum».
Tempelfjorden

Tempelfjorden er navnet på den innerste delen av Isfjorden på Svalbard. Den er rundt 15 km lang og går i nordøstlig retning. Fjorden har navn etter fjellet Tempelet, som ligger ved innløpet til fjorden. Innerst i fjorden finnes forekomster av gips og anhydritt.
Varefetisjisme

Marx sitt argument

I kapitalistiske samfunn er innbyggernes materielle liv i stor grad organisert på basis av bytteverdien av varer. Deres arbeidstid (som Marx betraktet som en vare) blir byttet mot en annen vare, penger, som så kan byttes mot nye varer.
I Marx' analyse fikk varen metafysiske kvaliteter. Med metafysiske kvaliteter refererte han til ideen om at en verdi kan være innebygget i en gjenstand, i motsetning til ideen om at verdi tilføres en gjenstand gjennom arbeid. I Kapitalen skrev han:
Varen ser ved første blikk ut til å være en selvfølgelig, triviell ting. En analyse av den viser at den er en meget vrien ting, full av metafysiske spissfindigheter og teologiske nykker. I den utstrekning den er bruksverdi, er det ikke noe mystisk ved den, enten jeg betrakter den under den synsvinkel at den gjennom sine egenskaper tilfredsstiller menneskelige behov eller at den først får disse egenskaper som produkt av menneskelig arbeid. Det er innlysende at mennesket gjennom sin virksomhet forandrer naturstoffenes form på en måte som er nyttig for mennesket. Treets form f. eks. blir forandret når man lager et bord av det. Og allikevel er bordet fortsatt tre, en ordinær sansemessig ting. Men så snart det opptrer som vare, forvandler det seg til en [...] oversanselig ting. Det står ikke bare på jorden med sine ben, men stiller seg på hodet overfor alle andre varer og utvikler ut fra sitt trehode nykker som er mye rarere enn om det hadde begynt å danse av egen fri vilje.
Problematikken ble utkrystallisert i skjæringspunktet mellom arbeidsverditeorien (en vare har kun den verdi som er tilført den gjennom arbeid), og markedsverditeorien (en vare har kun den verdi som markedet er villig til å betale for den). Disse har bidratt som modeller for årsakssammenhengene for paradokset Marx beskriver, og også som forklaringsgrunnlag for tilhengere og motstandere av marxistisk teori.

Bruk av begrepet etter Marx

Etter Marx har begrepet varefetisjisme blitt brukt av mange, og det har vært gjennom utvidelser og redefineringer.
Etter at Freud introduserte begrepet seksuell fetisjisme, som ikke har noen relasjon til varefetisjisme, oppstod nye teorier rundt varefetisjisme, relatert til underbevisste seksuelt ladete forbindelser mellom person og vare. Spesifikt ble disse teoriene tatt i bruk innen PR og reklame, og de fikk sin hovedeksponent gjennom Freuds nevø, Edward Bernays.
Løperne

Handling

Løperne behandler problematikken omkring utstyrfabrikantenes og massemedienes utnytting og utbytting av toppidretten. Den tar også opp at idrettens normer, mål og utvikling i avgjørende grad påvirkes av krefter utenfor idretten.
NM i ishockey 1937

Avdeling 2

Furuset ble fratatt seieren over Trygg (1–0) på grunn av bruk av ikke-spilleberettiget spiller. Resultatet regnes derfor som 0–0 og seier til Trygg.
ESO 593-8

ESO 593-8 eller ESO 593-IG008 er et par vekselvirkende galakser som ligger rundt 650 millioner lysår unna jorden i stjernebildet Skytten. Galaksene har en rekke lyseblå stjernehoper. Galaksene vil sannsynligvis slå seg sammen til én galakse i fremtiden.